Ди щIалэхэр япэйощ
Къэбэрдей-Балъкъэрым и картингистхэм зэфIэкI лъагэ щагъэлъэгъуащ «Форт Грозный» картодромым щекIуэкIа чемпионат зэIухахэм.
Къэрэшей-Шэрджэс, Дагъыстэн, Шэшэн республикэхэм я спортсмен ныбжьыщIэхэр Iуэхугъуэ зыбжанэкIэ зэхьэзэхуащ.
«Кадет» лIэужьыгъуэмкIэ ди щIалэ цIыкIухэм къагъэлъэгъуэфам псори хьэщыкъ ищIащ. Къапщтэмэ, Нарткъалэ дэт «Iуащхьэмахуэ» спорт клубым и гъэсэнхэм къапэхъун иджыпсту Кавказ Ищхъэрэм иткъым. Зэпеуэм и увыпIэ нэхъыщхьищри ди картингистхэм къахьащ. Япэу къэсащ ЗэшэкIуу Джэмал, етIуанэщ — Алборэ Алихъан, ещанэщ — Сэхъу Алихъан.
«Мини» классым етIуанэ увыпIэр щаубыдащ Гугъуэтыж Альбертрэ Алъкъэщ Дамиррэ.
«Супер-мини» классым етIуанэ увыпIэр къыщихьащ Чэрты Артур.
ТекIуахэм щIыхь тхылъхэр, кубокхэр медалхэр къратащ.
«Iуащхьэмахуэ» клубым и гъэсэнхэм адэкIэ зыхуагъэхьэзырынущ Совет Союзым и ЛIыхъужь Яхэгуауэ Михаил и фэеплъу ди республикэм щекIуэкIыну чемпионат зэIухам.
Шэрэдж Дисэ.
